‘Werklike matriekslaagsyfer is minder as 36%’ – AfriForumArgieffoto Die burgerregteorganisasie AfriForum het gesê die gevolg van politiekery in plaas van leierskap is ŉ werklike matriekslaagsyfer van minder as 36%. “AfriForum wens alle matrikulante wat in 2015 geslaag het, van harte geluk met dié prestasie en bedank hulle onderwysers wat die sukses moontlik gemaak het,” het Alana Bailey, adjunk uitvoerende hoof van AfriForum, gesê. “Terselfdertyd neem AfriForum met groot kommer kennis van die amptelike slaagsyfer van 70,7% in 2015 teenoor 75,8% in 2014. Indien gekyk word na die aantal leerlinge wat in 2004 die eerste keer in graad een was en hulle matriekjaar in 2015 suksesvol voltooi het, is die werklike slaagsyfer minder as 36%.” Volgens Bailey dui ŉ verslag van die onderwysdepartement aan dat 1 278 120 leerlinge in 2004 die eerste keer in graad een in openbare skole was. Volgens die statistiek wat die minister van basiese onderwys bekendgemaak het, het slegs sowat 455 825 leerlinge in openbare skole in 2015 die matriekeksamen geslaag. Dit beteken dat die werklike slaagsyfer van 2004 se graad een-groep, minder as 36% van die amptelik aangekondigde persentasie was. “Die minister se versekering dat die leerlinge se uitsaksyfer betekenisvolle aandag geniet, oortuig dus nie,” het sy bygevoeg. Bailey beklemtoon dat dit dringend noodsaaklik is dat die departement aanspreeklikheid aanvaar en leierskap toon om probleme soos ŉ gebrek aan moedertaalonderrig, ondoeltreffende kurrikulumopsies, handboekleweringsprobleme, verlammende optrede deur sommige onderwysvakbonde, ontoereikende opleidingsgeleenthede vir onderwysers, disfunksionaliteit van skole, dissiplineprobleme, asook eksamenbedrog wat die geloofwaardigheid van swaar verworwe kwalifikasies ondermyn, die hoof te bied. Volgens Statistiek SA, is meer as 63,1% Suid-Afrikaners wat tussen 15 en 24 jaar oud is, tans werkloos. “Dit bewys dat die departement van basiese onderrig voor groot uitdagings staan om indiensneembare jongmense aan die arbeidsmark te lewer. Dit skep ook ŉ tydbom wat ekonomiese groei en stabiliteit in die land betref,” het sy gesê. Bailey het bygevoeg die departement moet nou vir eens en vir altyd politiekery laat vaar en bewys dat dit die toekoms van die jeug ernstig opneem. “Dit kan alleen geskied as bogenoemde probleme daadwerklik aangepak word, in plaas daarvan om regstryde te voer teen instansies en skole wat maatreëls probeer bevorder om gehalte onderrig te waarborg. Dit sluit moedertaalonderrig en kleiner klasgroottes in,” het sy gesê.